Guðfinna og Kristjana í Stúdíó Tónverk . Ljósmynd / Kristjana Stefánsdóttir Vinkonurnar Guðfinna Gunnarsdóttir og Kristjana Stefánsdóttir frá Selfossi eru komnar í úrslit Jólalagakeppni Rásar 2 með lagið sitt Hversu fagurt væri það ? Rúmlega fjörutíu frumsamin lög bárust í keppnina í ár og átta þeirra komust í úrslit . „ Við Kristjana erum góðar vinkonur og höfum unnið saman áður . Hún samdi tónlistina í sýningu sem ég gerði hjá Leikfélagi Selfoss , Vertu svona kona . Þar varð til eitt lag , Barmafullt hjarta , við ljóð sem ég skrifaði , “ segir Guðfinna í samtali við sunnlenska.is . „ Við eigum mjög auðvelt með að vinna saman . Kristjana heyrði í mér í fyrra og spurði mig hvort ég ætti jólaljóð , ég átti ekkert , en settist niður og velti fyrir mér minni upplifun af jólunum og hvað mér finnst jólin vera . Ég sendi henni ljóð og hún kom strax fram með lag , svo bætti ég við erindi og þetta small svona líka skemmtilega , “ segir Guðfinna en þær stöllur hafa hvorugar sent inn lag í keppnina áður . Fallegt lag sem á skilið hlustunGuðfinna segir að hún hafi verið á fullu að prófa nemendur þegar Kristjana sendi henni skilaboð að þær væru komnar í úrslit . „ Ég varð svakalega glöð af því að mér finnst lagið vandað og fallegt og eiga skilið hlustun , “ segir Guðfinna en hún starfar sem enskukennari við Fjölbrautaskóla Suðurlands . Kristjana segir að hún hafi frétt af því að þær væru komnar í úrslit í gegnum vinkonu sína . „ Ég fékk símhringingu frá vinkonu minni sem heyrði lagið og tilkynninguna á Rás 2 og á sama tíma komu samskonar skilaboð á Facebook frá annarri vinkonu . Ég auðvitað fríkaði út af gleði og sendi strax línu á Guðfinnu um að lagið hefði verið valið í 8 laga úrslit af þeim 40 lögum sem að bárust í keppnina , “ segir Kristjana . Stefna á frekari samstarfKristjana segir að þær hafi ekki verið lengi að semja lagið . „ Í raun og veru kom lagið mjög hratt . Ætli ég hafi ekki verið ca. tvær klukkustundir með kaffipásum að semja það í grunninn eftir að textinn kom frá Guðfinnu . Það er mjög mismunandi hvernig lög verða til , sum koma nánast tilbúin meðan að önnur eru í mánuði , jafnvel ár að semjast . “ Vinkonurnar hafa báðar verið að semja mikið í gegnum tíðina . Guðfinna hefur skrifað ljóð og leiktexta og segir að hana langi til að gera meira . „ Ég á ýmislegt í handraðanum , “ segir Guðfinna . Kristjana hefur verið að semja í nokkur ár , mest fyrir sýningar í Borgarleikhúsinu en hún hefur starfað sem tónlistarkona og tónskáld um árabil . Sem fyrr segir samdi Guðfinna textann og Kristjana lagið . „ En ég fékk svo að fylgjast með öllu ferlinu við upptökur og spekúlasjónir varðandi lagið , það var mjög áhugavert og mér finnst ég eiga mikið í því , “ segir Guðfinna . Kristjana segir að textinn hafi kveikt lagið . „ Viðlagið fæddist fyrst og svo kom þetta koll af kolli . Ég fínpússaði svo alla hugmyndina þegar ég gerði demó sem ég sendi svo á hljóðfæraleikarana sem spila lagið . Við stefnum á frekara samstarf , erum með spennandi hugmyndir sem við erum að skoða , “ segir Kristjana að lokum . Upplýsingar um lagið : Hversu fagurt væri það ? Lag : Kristjana Stefánsdóttir Texti : Guðfinna Gunnarsdóttir Upptökur fóru fram í Stúdíó Tónverk 13. ágúst og 2. október 2019